Τανζανία

Η Ηνωμένη Δημοκρατία της Τανζανίας ή Τανζανία (αγγλικά: Tanzania, σουαχίλι: Jamhuri ya Muungano wa Tanzania) είναι χώρα της Ανατολικής Αφρικής με πρωτεύουσα την Ντοντόμα, έκταση 947.303 τ.χλμ. (συμπεριλαμβάνει τα νησιά Μαφία, Πέμπα και Ζανζιβάρη) και πληθυσμό 61.280.743 κατοίκους σύμφωνα με επίσημη εκτίμηση για το 2022. Συνορεύει βόρεια με την Ουγκάντα και την Κένυα, δυτικά με τη Ρουάντα, το Μπουρουντί και τη Λαϊκή Δημοκρατία του Κονγκό και νότια με τη Ζάμπια, το Μαλάουι και τη Μοζαμβίκη. Στα ανατολικά βρέχεται από τον Ινδικό ωκεανό. Η Τανζανία μοιράζεται με τις γειτονικές της χώρες δύο από τις μεγαλύτερες λίμνες της Αφρικής, στο βορρά τη Λίμνη Βικτόρια και στη δύση τη Λίμνη Τανγκανίκα. Το 1/3 της χώρας είναι εθνικά πάρκα και καταφύγια θηραμάτων. Στο έδαφος της βρίσκεται το υψηλότερο όρος της Αφρικής, το Κιλιμάντζαρο.

 Η ονομασία επινοήθηκε από το Ταν(γκανίκα) + Ζαν(ζιβάρη) + -ία (η κατάληξη για τη χώρα), από τα δύο κράτη που ενώθηκαν για το σχηματισμό της χώρας.Το όνομα «Τανγκανίκα» προέρχεται από τις σουαχίλι λέξεις «tanga» («ταξιδεύω») και «nyika» («ακατοίκητη πεδιάδα», «ερημιά»), δημιουργώντας τη φράση «ταξιδεύω στην ερημιά». Μερικές φορές γίνεται κατανοητή ως αναφορά στη λίμνη Τανγκανίκα.Το όνομα της Ζανζιβάρης προέρχεται από τη λέξη «zenji», το όνομα ενός τοπικού λαού (λέγεται ότι σημαίνει «μαύρο») και την αραβική λέξη «barr», που σημαίνει «ακτή». Η Τανζανία προήλθε από την ένωση της Τανγκανίκας και της Ζανζιβάρης. Το 1884 η Τανγκανίκα έγινε γερμανική αποικία μέχρι το 1918 οπότε και καταλήφθηκε από τους Βρετανούς. Η Τανγκανίκα έγινε ανεξάρτητο κράτος στις 9 Δεκεμβρίου το 1961. Το σουλτανάτο της Ζανζιβάρης έγινε βρετανικό προτεκτοράτο το 1890 και ανεξάρτητο κράτος το 1963. Το 1964 οι δύο χώρες υπέγραψαν τη συμφωνία για την ένωση τους και σχηματίστηκε η Τανζανία. Από τις 4 Ιουνίου έως τις 7 Ιουνίου του 1965, την Τανζανία επισκέφθηκε ο πρωθυπουργός της Κίνας Τσου Εν Λάι, γεγονός που αποτέλεσε σημαντικό βήμα οικονομικής και πολιτικής διείσδυσης της Κίνας στην Αφρική. Δείγμα της ιδιαίτερα θερμής ατμόσφαιρας στις σχέσεις μεταξύ των δύο χωρών αποτέλεσαν οι ανώτατες τιμές που αποδόθηκαν στον Κινέζο πρωθυπουργό τόσο κατά την υποδοχή που του έγινε στο αεροδρόμιο του Νταρ ες Σαλαάμ όσο και κατά τη διάρκεια εντυπωσιακής παρέλασης εργατών και στρατιωτών στο εθνικό στάδιο της πόλης. Ο Τανζανός πρόεδρος Νιερέρε και ο Τσου Εν Λάι υπέγραψαν δεκαετές σύμφωνο φιλίας, το οποίο συνόδευαν κινεζικές επενδύσεις στους τομείς της κλωστοϋφαντουργίας και της αγροτικής οικονομίας, δημιουργία δικτύου ασύρματης επικοινωνίας, συμβολή του Πεκίνου στη δημιουργία σιδηροδρομικής σύνδεσης, Ζάμπιας-Τανζανίας, αλλά και στρατιωτική βοήθεια με όπλα και πυρομαχικά. Οι Τανζανοί δήλωσαν υποστήριξη προς τις κινεζικές θέσεις, σε μία σειρά διεθνών ζητημάτων, τονίζοντας πάντως, με κάθε ευκαιρία, την αδέσμευτη πολιτική της χώρας. Η Τανζανία διαιρείται σε 30 περιφέρειες. Το 97,5% των κατοίκων ανήκει σε μια από τις 120 εθνότητες των Μπαντού, ενώ το υπόλοιπο 2,5% είναι Νειλοτικής (Μασσάι), Αραβικής, Ασιατικής και Ευρωπαϊκής καταγωγής. Κατά την δεκαετία του '90 η Τανζανία δέχτηκε πάνω από 500.000 πρόσφυγες από την Ρουάντα και το Μπουρούντι. Η Σουαχίλι είναι η γλώσσα που χρησιμοποιείται από την πλειοψηφία των κατοίκων ανεξάρτητα από την φυλή τους. Ο πληθυσμός της χώρας είναι 61.280.743 (25η στον κόσμο) σύμφωνα με επίσημη εκτίμηση για το 2022. Ο ρυθμός αύξησης του πληθυσμού είναι 2,74% (2018). Ο ρυθμός γεννήσεων είναι 33,3 γεννήσεις/1000 πληθυσμού και θανάτου 5,1 θάνατοι/1000 πληθυσμού (εκτίμηση 2022). Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2019 του Παγκόσμιου Οργανισμού Υγείας ήταν 67,3 χρόνια (65,4 χρόνια οι άνδρες και 69,3 οι γυναίκες). Η Τανζανία είναι από τις φτωχότερες χώρες παγκοσμίως. Η οικονομία της βασίζεται κυρίως στη γεωργία με την παραγωγή καφέ, τσαγιού, βαμβακιού, και γαρύφαλλου καθώς και στον ολοένα αυξανόμενο τουρισμό. Το ΑΕΠ της χώρας είναι 21,836 δις $ (95η στον κόσμο) (εκτίμηση 2009). Το κατά κεφαλήν ΑΕΠ είναι 539$ (εκτίμηση 2009). Η χώρα είναι Προεδρική Δημοκρατία. Από τις 5 Νοεμβρίου του 2015 πρόεδρος της χώρας είναι ο Τζον Μαγκουφούλι και αντιπρόεδρος η Σάμια Σουλούχου. Ο πρωθυπουργός διορίζεται από τον πρόεδρο. Σημερινός πρωθυπουργός είναι ο Ματζαλίουα Κ. Ματζαλίουα. Στη χώρα διενεργούνται εκλογές για πρόεδρο και για βουλή. Η θητεία τους είναι πενταετής. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω. Οι πιο πρόσφατες γενικές εκλογές διεξήχθησαν τον Οκτώβριο του 2015. Πρόεδρος εξελέγη ο Τζον Μαγκουφούλι. Η οδήγηση γίνεται στα αριστερά. The United Republic of Tanzania επίσημη σελίδα BBC News Country Profile - Tanzania CIA World Fact Book - Tanzania Αρχειοθετήθηκε 2006-03-08 στο Wayback Machine. Μοναδικός πίθηκος της Τανζανίας κινδυνεύει να εξαφανιστεί μόλις ανακαλύφθηκε- Άρθρο στο in.gr.